**Ko se svet podre**

*»Please retry«.* Gledam v ekran in sem razburjena. To je že tretjič, da se mi je prikazalo to sporočilo. Kako neverjetno! Samo želela sem vedeti, kako bi izgledala, če bi bila v filmu Moana. Umetna inteligenca bi mi ustvarila sliko. Zakaj bi se mučila z risanjem, če lahko robot to stori namesto mene?

Vzdihnem in poskusim ponovno. Vročina me stiska, čeprav je januar. Spomnim se, ko je bil januar še hladen, z mrazom in snegom. Danes smo srečni, če je vsaj malo mrzlo. Moj Iphone 100 mi še enkrat »zašteka«, in mislim, da se bom ubila. Kaj je z njim narobe? Po tridesetih minutah pogledam okoli sebe. Zemlja je popolnoma zgorela. Povsod, kamor pogledam, je požar. Sedim na edini klopi, ki še ni zgorela ter je še vedno nedotaknjena. Preverim stanje sveta na Twitterju, ker je to edina stvar, ki jo znam narediti. Nova drama. Ljudje, ki še vedno mislijo, da bo vse v redu. *»Ste slišali, da je Kim Kardashian skupaj z mutantom z Marsa?« »Donald Trump je prevzel oblast in napadel Rusijo.«* To so stare novice, saj je polovica Zemljanov že umrla ali se preselila na Mars. Ko zdaj gledam okoli sebe, ne razumem, zakaj nisem šla z njimi. Mogoče zato, ker nočem videti, kako bomo skozi leta spreminjali Mars, kako bomo uničili še en planet, ki nam je dal priložnost za življenje. Nočem videti smrti naše vrste, še enega virusa, še ene priložnosti, ki so nam jo vzeli naši voditelji, ki so nam morali zagotoviti varnost. *»Please retry«*. Še enkrat pogledam v ekran, za katerega so milijoni otrok morali umreti. Gledam v telefon, ki ga nisem potrebovala, ampak sem ga vseeno kupila. Slika, ki sem jo želela, se mi še vedno noče prikazati. Pomislim, koliko minut bi potrebovala, če bi jo narisala sama. Slabo mi postane, ko se spomnim, da je to to. Umetna inteligenca, celotna digitalizacija … je bila začetek vsega tega in zdaj je posledica naše sebičnosti to, da Zemlja umira. Mi umiramo. Jaz sem ena od ‘norih’, ki so ostali na Zemlji. Znanstveniki, ki so ostali, napovedujejo, da je danes naš zadnji dan, dan sodbe. Še dve minuti, preden bomo vsi umrli. V teh dveh minutah, ki še ostanejo, pomislim, da sem imela dobro življenje. Danes je 8. januar leta 2035. Jaz, Ana Balas, stara 20 let, rojena 2. decembra 2015, bom umrla. Ko se začnejo odštevati sekunde, me prevzame občutek krivde, da sem kdaj koli uporabila umetno inteligenco. Toliko ljudi je mrtvih, toliko žrtev … Zopet pogledam na telefon. *»Please retry«.*

V svojih zadnjih sekundah se ne bojim zase, temveč za Mars. Ta ubogi planet, ki ga bodo izčrpali, dokler ga ne bo več ... Del mene upa, da človeštvo izumre, ker mi smo res tako zelo kruti. 3 Na telefonu mi končno pokaže sliko. 2 Zajokam, ker v resnici nočem umreti. 1 Jutri bo nov dan. 0

Hana Delić, 9. b